作者:張說
標題:贈趙侍禦
內容:祿放跡異端，偏荒事同蹇。苟忘風波累，俱會雲壑踐。險式壓西湖，僑廬對南峴。夜樓江月入，朝幌山雲卷。山勢遠濤連，江途斜漢轉。坐嘯予多暇，行吟子獨善。並轡躧郊郭，方舟玩遊演。虛聲萬籟分，水色千里辨。不知岸陰謝，再見春露泫。綠壤發欣顏，華年助蟲篆。上世時難接，古人情可選。泊渚煩為媒，多才怨成褊。長沙鵩作賦，任道可知淺。請從三已心，榮辱兩都遣。